### 17.    Beslutning om sammenlægning af Musisk Skole og Ungdomsskolen

**Åbent**

Sagsnr.: 326-2017-32376       J.nr.: 00.15.02           Dokumentnr.:
326-2018-104611

**Sagstype**

Beslutning.

**Resume og sagens baggrund**

Kommunalbestyrelsen har den 24. maj 2017 igangsat en proces
for at undersøge mulighederne for en eventuel sammenlægning af Ungdomsskolen og
Musisk Skole. Det blev præcisereret at beslutning om eventuel sammenlægning
skulle træffes efter behandling af de opstillede muligheder. Kultur- og
Fritidsudvalget har den 6. september 2017 godkendt et kommissorium for
procesforløbet. Styregruppens anbefaling på baggrund af den gennemførte proces
fremlægges.

**Indstillinger**

Direktøren indstiller at
styregruppens anbefalinger godkendes, således:

1. at der
gennemføres en faseopdelt sammenlægningsproces, samt

2. at der ledelsesmæssigt
tages hånd om de nævnte bekymringer i høringssvarene samt i notatet.

**Behandling**

Børn- og Familieudvalget, Kultur- og Fritidsudvalget,
Økonomiudvalget, Kommunalbestyrelsen.

**Sagsfremstilling**

Styregruppen anbefaler på baggrund af notatet 'Et fælles
læringsrum - skabt i samarbejde' (bilag 1) en sammenlægning af Musisk Skole og
Ungdomsskolen med følgende begrundelser:

· En sammenlægning vil sikre en robust organisation, som vil kunne
håndtere komplekse opgaver fremadrettet, idet administrative og ledelsesmæssige
ressourcer er samlet i én enhed. Ligeledes vil en sammenlægning sikre bedre
udnyttelse af medarbejderkompetencer.

· En sammenlægning vil kunne forankre samarbejdet med Folkeskolen,
idet der kan skabes bedre synlighed og markedsføring af tilbud, færre indgange
og lettere adgang til samarbejdspartnere. En sammenlagt organisation vil kunne
tilbyde en bred vifte af forskellige undervisningsaktiviteter, som kan bidrage
til at højne det faglige niveau i Folkeskolen.

· En fælles ledelse af en sammenlagt organisation vil kunne skabe
overblik og strategisk fælles retning.

Styregruppen anbefaler (bilag 2) endvidere at
sammenlægningen sker i faser og på en sådan måde, at arbejdet med afklaring af
udfordringerne i forhold til organisering, ledelsesstruktur,
medarbejderindflydelse, lovgivning, brugerbetaling m.m. kan påbegyndes
rettidigt i forhold til skoleåret 2019/20.

MED-udvalg, skolebestyrelsers og Hovedudvalgets udtalelser

I januar 2018 har resultatet af processen, i form af notatet
'Et fælles læringsrum - skabt i samarbejde' såvel som styregruppens
anbefalinger, været sendt til de to skolers MED-udvalg og bestyrelser til
udtalelse (bilag 3). Repræsentanter fra styregruppen har deltaget i bestyrelsesmøder
på begge institutioner i januar 2018.

De indsendte svar (bilag 4-7) har været fremlagt til
orientering på møde i Hovedudvalget den 21. marts 2018. Hovedudvalgets
anbefaling vedlægges (bilag 9).

Styregruppen fastholder på baggrund af de indkomne
kommentarer sin anbefaling, fordi en sammenlagt enhed vil kunne højne både
kvaliteten af tilbud og gavne de unges trivsel generelt (bilag 8). Samtidigt
anbefales det, at der ledelsesmæssigt er opmærksomhed på de nævnte bekymringer
i høringssvarene samt i notatet.

Som en del af ledelsesmæssige opmærksomhed klarlægges den
sammenlagte organisations økonomi, som det beskrives i den faseopdelte proces. Ambitionsniveauet
for 'et fælles læringsrum' drøftes, og dermed kan det besluttes i hvilket
omfang, der kan investeres i udviklingen nye aktiviteter og kvalitetsløft.

Der kan desuden foretages en vurdering af behovet for
tilførsel af ressourcer i sammenlægningsperioden med henblik på at kunne
opretholde driften i 2018/19 samtidig med at en ny organisation bygges op.

Baggrund

Kommunalbestyrelsen behandlede på [adresse] et oplæg
om fordele og ulemper ved en sammenlægning af Ungdomsskolen og Musisk Skole.
Oplægget tog afsæt i viden som fremkom af en tidligere analyse af Ungdomsskolen
(behandlet i Børn og Familieudvalget 4. februar 2015) og et visionsoplæg om
Musisk Skole (behandlet i Kultur- og Fritidsudvalget den 7. juni 2016).
Kommunalbestyrelsen besluttede 24. maj 2017 at igangsætte en proces for at se
på mulighederne for en sammenlægning af Ungdomsskolen og Musisk Skole.

Kommissorium for processen

Kultur- og Fritidsudvalget godkendte den 6. september 2017
et kommissorium (bilag 10) der præciserede formålet med processen,
leverancerne, succeskriterierne, organiseringen og tidsplanen. Formålet med
processen lyder således, at den skal forberede et grundlag for en politisk
beslutning om, hvorvidt en sammenlægning af Musisk Skole og Ungdomsskolen skal
danne rammen om et fælles læringsrum, der understøtter børn og unges
kreativitet, trivsel og ud-dannelsesparathed. Processen skal fokusere på
indholdet i det mulige fælles læringsrum ved at de to institutioners ledelser,
medarbejdere og bestyrelser går sammen om at beskrive mulighederne ved et
samarbejde. Mulighederne for tættere samarbejde med folkeskolen skal også indgå
i beskrivelserne. Endvidere skal eventuelle barrierer for samarbejdet
klarlægges. Der skal arbejdes med mulighederne for samarbejde og den synergi,
der kan skabes, fremfor at beskrive en mulig organisationsstruktur ved
sammenlægning. Spørgsmål om fysiske rammer dvs. lokaler, udstyr og udendørs
anlæg holdes uden for drøftelserne, indtil Kommunalbestyrelsen har truffet en
beslutning om, hvorvidt der skal være en sammenlægning af de to institutioner.
Dette for at holde fokus på potentialerne og på, hvordan der kan skabes det
bedst mulige tilbud til børn og unge i overensstemmelse med
Kommunalbestyrelsens strategi for kommunens udvikling.

**Økonomiske konsekvenser**

Ingen.

**Økonomiudvalgets møde den 18.
april 2018:**

Anbefaler Kultur- og Fritidsforvaltningens indstilling.

**Børn- og Familieudvalgets møde
den 4. april 2018:**

Udvalget kan ikke tiltræde den foreliggende indstilling.
Udvalget er enig i, at det er væsentligt at fremme samarbejdet mellem Musisk
Skole og Ungdomsskolen, blandt andet for at understøtte indsatserne i folkeskolen.

**Kultur- og Fritidsudvalgets
møde den 9. april 2018:**

Kultur- og Fritidsudvalget tilslutter sig Børn- og
Familieudvalgets anbefaling.

**Administrationens tilføjelse den 23. april 2018:**

Der er efter udsendelse af referat noteret en fej heri. Det
præciseres hermed, at Økonomiudvalget anbefaler Kultur- og Fritidsudvalgets
indstilling.

**Bilag**

|  |  |
| --- | --- |
| Bilag 1\_Notat\_UNGMUS\_230118 | 326-2018-23438 |
| Bilag 2\_Anbefaling på baggrund af notat\_230118 | 326-2018-23442 |
| Bilag 3\_Følgebrev\_om\_kommentering\_af\_UNGMUS\_230118 | 326-2018-23434 |
| Bilag 4 Udtalelse fra Ungdomsskolens MED-udvalg | 326-2018-66375 |
| Bilag 5 Udtalelse fra Ungdomsskolens bestyrelse | 326-2018-66379 |
| Bilag 6 Udtalelse fra Musisk Skoles MED-udvalg | 326-2018-66381 |
| Bilag 7 Udtalelse fra Musisk Skoles bestyrelse | 326-2018-66383 |
| Bilag 8 Referat\_styregruppe\_140318 | 326-2018-79616 |
| Bilag 9 Referat HU møde | 326-2018-79623 |
| Bilag 10 Kommissorium\_280817 | 326-2017-244960 |